## Pravilnik o načinu propisivanja, izdavanja i naplaćivanja lijekova

### NN 135/2002 (20.11.2002.), Pravilnik o načinu propisivanja, izdavanja i naplaćivanja lijekova

# HRVATSKI ZAVOD ZA ZDRAVSTVENO OSIGURANJE

2177

Na
osnovi odredbe članka 132. Zakona o zdravstvenom osiguranju (»Narodne novine«
broj 94/01. i 88/02.) i članka 19. Statuta Hrvatskog zavoda za zdravstveno
osiguranje (»Narodne novine« broj 16/02. i 24/02.), Upravno vijeće Hrvatskog
zavoda za zdravstveno osiguranje na 17. sjednici održanoj 30. listopada 2002.
godine, donijelo je

## PRAVILNIK

### O NAČINU PROPISIVANJA, IZDAVANJA I NAPLAĆIVANJA LIJEKOVA

I.
OPĆE ODREDBE

Članak
1.

Ovim
Pravilnikom utvrđuje se način propisivanja, izdavanja i naplaćivanja lijekova
osiguranim osobama Hrvatskog zavoda za zdravstveno osiguranje (u daljnjem
tekstu: Zavod) u okviru prava iz osnovnog zdravstveno osiguranja.

Članak 2.

Lijekovi se osiguranim osobama propisuju, izdaju i
naplaćuju na način utvrđen Zakonom o zdravstvenom osiguranju (»Narodne novine«
broj 94/01. i 88/02. – u daljnjem tekstu: Zakon), Zakonom o lijekovima i
medicinskim proizvodima (»Narodne novine« broj 124/97. i 53/01.), ovim
Pravilnikom i drugim općim aktima Zavoda.

Članak
3.

Lijekovi
se osiguranim osobama Zavoda propisuju i izdaju na recept.

Lijekove
na recept propisuju izabrani doktori medicine, odnosno stomatologije primarne
zdravstvene zaštite koji su u ugovornom odnosu sa Zavodom.

Lijekove
na recept Zavoda iznimno mogu propisivati doktori hitne medicinske pomoći.

II.
RECEPT

Članak
4.

Recept
je isprava čiji je oblik i sadržaj propisan odredbama članka 5. i 6. ovog
Pravilnika.

Recept
se mora ispunjavati čitljivo, tintom ili kemijskom olovkom plave ili crne boje,
odnosno kompjutorskim upisom.

Članak
5.

Tiskanica
recepta je veličine 21cm x 14,5cm (format A-5) čiji je oblik i sadržaj otisnut
uz ovaj Pravilnik i čini njegov sastavni dio.

Članak
6.

Recept
mora sadržavati:

 1.  puni naziv Zavoda

 2.  broj područnog ureda Zavoda osigurane osobe

 3.  broj područnog ureda Zavoda obveznika uplate
doprinosa

 4.  broj osigurane osobe

 5.  oznaku osnove osiguranja

 6.  oznaku nositelja osiguranja ili člana obitelji

 7.  rok valjanosti iskaznice

 8.  JMBG ili MB (matični broj stranca)

 9.  oznaku države osiguranja (za ino-osigurane
osobe)

10. ime i prezime osigurane osobe

11. broj obveze

12. oznaku serije, broja recepta i barkod

13. adresu stanovanja osigurane osobe

14. šifru dijagnoze prema Međunarodnoj
klasifikaciji bolesti, ozljeda i uzroka smrti

15. šifru zdravstvene ustanove ili ordinacije
privatne prakse

16. šifru doktora

17. oznaku odnosi li se pravo na lijek na odredbe
članka 20. ili 110. Zakona

18. oznaku o sudjelovanju osigurane osobe u
troškovima za lijek

19. šifru oslobađanja od sudjelovanja u troškovima
za lijek

20. oznaku kategorije osiguranja

21. spol osigurane osobe

22. državu osiguranja

23. oznaku recepta

24. puno zaštićeno ime lijeka

25. farmaceutski oblik lijeka

26. način upotrebe lijeka

27. mjesto i datum propisivanja lijeka

28. potpis i faksimil doktora koji je propisao lijek

29. pečat zdravstvene ustanove, odnosno ordinacije doktora
medicine/stomatologije privatne prakse

30. šifru lijeka s Liste lijekova Zavoda

31. cijenu originalnog pakiranja lijeka iz Liste lijekova Zavoda

32. količinu lijeka

33. cijenu usluge na teret osnovnog zdravstvenog osiguranja

34. iznos cijene lijeka na teret osnovnog zdravstvenog osiguranja

35. iznos cijene lijeka na teret dopunskog zdravstvenog osiguranja
uključujući i uslugu obrade računa dopunskog zdravstvenog osiguranja

36. šifru ljekarne

37. datum izdavanja lijeka

38. šifru ljekarnika

39. pečat ljekarne i potpis ljekarnika.

Podatke
navedene u stavci 1. točki 2. do 11. ovog članka, osim točke 28. i 39. glede
potpisa doktora i ljekarnika, na tiskanicu recepta unosi se pretiskom s
iskaznice zdravstveno osigurane osobe, odnosno na način propisan člankom 4.
stavkom 2. ovog Pravilnika.

III.
PROPISIVANJE LIJEKOVA

Članak
7.

Na
recept iz članka 4. ovog Pravilnika propisuje se samo jedan lijek i oblik
lijeka za jednu osobu s potpunom uputom o načinu upotrebe lijeka.

Recept
iz stavke 1. ovog članka vrijedi 15 dana od dana propisivanja lijeka, ako ovim
Pravilnikom nije drukčije propisano.

Članak
8.

Kada
zbog prirode bolesti osigurane osobe lijek treba hitno izdati, doktor koji je
propisao lijek je obvezan označiti recept s jednom od sljedećih oznaka: »cito«,
»statim« ili »periculum in mora«.

Članak
9.

U
primarnoj zdravstvenoj zaštiti na teret Zavoda na recept se propisuju samo oni
lijekovi koji su utvrđeni Odlukom o utvrđivanju Liste lijekova Hrvatskog zavoda
za zdravstveno osigu­ranje (u daljnjem tekstu: Lista lijekova) i koji nose
oznaku »R« u Listi lijekova.

Za
lijekove koji su u Listi lijekova označeni slovima »RS« doktor, koji je
propisao lijek, obvezno na poleđini recepta upisuje: ime i prezime doktora
specijalista koji je preporučio lijek, datum preporuke i broj nalaza doktora
specijalista.

U
slučaju kućnog liječenja i zdravstvene njege u kući osigurane osobe, doktor
primarne zdravstvene zaštite može na jedan recept najviše za potrebe liječenja
do 7 dana propisati zavojni materijal u količini:

vatu od 50 g

sterilnu gazu 1/4 m; 1/2 m i
1 m

komprese 10 x (8 x 5) cm;

zavoj kaliko utkani 8 cm x 5
m i 12 cm x 5 m;

mikropore 1,25 cm x 9,1 m;
2,5 cm x 9,1 m i 5 cm x 9,1 m

staničevinu
1kg.

Doktor primarne zdravstvene zaštite može na recept
propisati osiguranoj osobi dijetetske pripravke, namirnice bez glutena ili
namirnice za enteralnu primjenu iz Liste lijekova za potrebe liječenja do 30
dana.

Članak 10.

Ako se propisuje gotovi lijek, koji se u uporabi
nalazi u raznim oblicima, veličinama, odnosno različite jačine, doktor koji je
propisao lijek na receptu mora označiti oblik i dozu lijeka. Rimskim brojkama i
latinskim riječima označuje se na receptu i broj jediničnog oblika lijeka.

Pri propisivanju magistralnog lijeka doktor koji je
propisao lijek ispisuje njegove sastojke i količinu u gramima (g) arapskim
brojkama.

Kada doktor koji je propisao lijek propiše lijek na
recept iznad maksimalno dopuštene doze, obvezan je to označiti usklični­kom i
potpisom.

Članak 11.

Na jedan recept može se propisati lijek u količini
koja odgovara objektivnom zdravstvenom stanju bolesnika i prirodi bolesti, ali
najviše do dva pakiranja lijeka.

Iznimno, u slučaju kad su za trajno liječenje
bolesnika s kroničnom bolešću u Listu lijekova uvrštena samo pakiranja lijeka
dostatna za liječenje kraće od sedam dana, na recept se mogu propisati do
četiri pakiranja lijeka.

U slučaju pružanja hitne medicinske pomoći, na jedan
recept propisuje se lijek u količini potrebnoj za liječenje najviše do tri
dana, odnosno jedno najmanje originalno pakiranje lijeka koje zadovoljava
naznačeni rok, uz obvezno označavanje oznakama iz članka 8. ovog Pravilnika.

Članak 12.

Lijekovi koji sadrže opojne droge i psihotropne tvari
mogu se propisivati samo ako su prijeko potrebni i ako su u upotrebi na osnovi
Zakona o lijekovima i medicinskim proizvodima.

Doktor koji je propisao lijek može na recept
propisati naj­više:

fenobarbitona 2,0 g

kodein fosfata 0,3 g

meprobamata 8,0 g

metadona 0,2 g

metilfenobarbitona 10,0 g

morfin sulfata 6,0 g

pentazocina 5,0 g

triheksifenidila 0,5 g

fentanila 0,05 g.

Recept kojim se propisuje lijek koji sadrži opojne
droge i psihotropne tvari izdaje se u dva primjerka s oznakom »kopija« na
drugom primjerku i s naznakom rednog broja evidencijske knjige o izdanom
receptu.

Recept iz stavke 2. ovog članka vrijedi pet dana od
dana propisivanja.

Doktor
koji je propisao lijek obvezan je voditi posebnu knjigu evidencija o opojnim
drogama i psihotropnim tvarima propisanim na recepte.

Članak
13.

Doktor,
koji je propisao lijek, uz dijagnozu u zdravstveni karton osigurane osobe,
odnosno u povijest bolesti ili dnevnik bolesnika (ambulantni dnevnik) bilježi
propisani lijek s naznakom naziva i količine lijeka, kao i propisanu dnevnu
dozu.

IV.
IZDAVANJE LIJEKOVA

Članak
14.

Ljekarnik
može izdati lijek propisan na recept iz članka 4. ovog Pravilnika samo ako je
taj lijek propisan u skladu s odredbama Zakona, ovog Pravilnika i drugih općih
akata Zavoda.

Ako na receptu nije drukčije propisano, na recept se
može izdati najmanje jedno originalno pakiranje lijeka najmanje jačine.

Članak 15.

Ljekarnik ne smije izdati lijek na recept iz članka
4. ovog Pravilnika u sljedećim slučajevima:

a) ako na receptu nedostaje potrebno obilježje
(odredbe članka 4., 5. i 6. ovog Pravilnika)

b) ako je od dana propisivanja lijeka proteklo više
od 15 dana

c) ako je od dana propisivanja antibiotika proteklo
više od 3 dana

d) ako je od dana propisivanja lijeka koji sadrži
opojne droge i psihotropne tvari proteklo više od 5 dana

e) ako je na recept propisan lijek iznad dopuštene
maksimalne doze, a doktor koji je propisao lijek nije stavio oznake propisane
člankom 10. stavkom 3. ovog Pravilnika.

Članak 16.

Lijek propisan na recept s oznakom hitnosti ljekarnik
mora odmah izdati.

U vrijeme noćnog dežurstva, ljekarnik je obvezan
izdati lijek na osnovi recepta koji nosi oznaku hitnosti iz članka 8. ovog
Pravilnika.

Članak 17.

Gotovi lijek za osobnu upotrebu ljekarnik može izdati
samo u originalnom pakiranju.

Članak
18.

Prilikom
izdavanja lijeka ljekarnik je obvezan na receptu označiti šifru lijeka, cijenu
originalnog pakiranja lijeka s Liste lijekova, količinu lijeka, cijenu usluge
na teret osnovnog zdravstvenog osiguranja, iznos cijene lijeka koji tereti
sredstva osnovnog zdravstvenog osiguranja, iznos cijene lijeka koji tereti
sredstva dopunskog zdravstvenog osiguranja, uključujući i uslugu obrade računa
dopunskog zdravstvenog osiguranja, šifru ljekarne i ljekarnika, datum izdavanja
lijeka, te ovjeriti recept pečatom ljekarne i svojim potpisom.

Članak
19.

Ljekarnik
ne smije bez prethodne suglasnosti doktora koji je propisao lijek umjesto
propisanog lijeka izdati lijek sličnog sastava.

Ako
ljekarna nema propisanog lijeka, ljekarnik može izdati lijek istog sastava koji
je uvršten u Listu lijekova pod drugim imenom. Takav lijek će biti izdan samo
uz pristanak osigurane osobe kojoj je propisan. Svaka zamjena lijeka obvezno se
naznačuje na receptu.

Ako ljekarna nema propisanog lijeka, obvezna ga je na
zahtjev osigurane osobe odmah, a najkasnije u roku od tri dana pribaviti ili
njegovo izdavanje osiguranoj osobi osigurati u drugoj ljekarni.

Članak 20.

Ako je osigurana osoba Zavoda obvezna sudjelovati u
cijeni lijeka i nije osigurana osnovom dopunskog zdravstvenog osiguranja,
ljekarnik je prilikom izdavanja lijeka na recept obvezan naplatiti Zakonom
propisani novčani iznos u postotku cijene lijeka iz Liste lijekova koji je
označen oznakom «R», te slovom, odnosno brojčanom oznakom postotka.

Članak 21.

Ako je
ljekarna izdala lijek na recept propisan suprotno odredbama Zakona, ovog
Pravilnika, odnosno drugih općih akata Zavoda, Zavod ima pravo odbiti zahtjev
za plaćanje tako izdanog lijeka.

V.
PRIJELAZNE I ZAVRŠNE ODREDBE

Članak
22.

Stupanjem
na snagu ovog Pravilnika prestaje vrijediti Pravil­nik o načinu propisivanja,
izdavanja i naplaćivanja lijekova osiguranim osobama Hrvatskog zavoda za
zdravstveno osiguranje (»Narodne novine« broj 44/95., 79/97., 55/98., 63/98.,
165/98., 11/99., 31/99. – pročišćeni tekst, 51/99., 93/00., 65/01. i 87/01.),
osim tiskanice recepta, koji je propisan tim Pravilnikom i čini njegov sastavni
dio i koja se primjenjuje do 31. prosinca 2002. godine.

Članak
23.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
025-04/02-01/247
Urbroj: 338-01-05-02-1
Zagreb, 30. listopada 2002.

Predsjednik
Upravnog vijeća
Hrvatskog zavoda
za zdravstveno osiguranje
**doc****. dr****. sc****.** **Nikica Gabrić,** v. r.

![](dodatni/358645.gif)

Pravilnik, NN 135/2002-2177